作者:陸龜蒙
標題:奉和襲美太湖詩二十首：以毛公泉獻大諫清河公
內容:先生煉飛精，羽化成翩翻。荒壇與古甃，隱軫清泠存。四面蹙山骨，中心含月魂。除非紫水脈，即是金沙源。香實灑桂蕊，甘惟漬雲根。向來探幽人，酌罷祛蒙昏。況公珪璋質，近處諫諍垣。又聞虛靜姿，早掛冰雪痕。君對瑤華味，重獻蘭燻言。當應滌煩暑，朗詠翬飛軒。我願得一掬，攀天叫重閽。霏霏散為雨，用以移焦原。